吳侍郎生朝
作者：宋庠
朝代：宋

paragraphs: 朝端舊記生賢日，使節臨門恩有秩。
詔書感會形溫辭，宴品豐華動私室。
降崧孕昴誠不誣，史簡詩絃互褒述。
賢人挹道隨汙隆，忽向西臺就安逸。
門弧紀旦還復周，瑞霰連天芳歲遒。
塤音箎曲會中坐，蘭叢玉樹來西州。
稱觴獻壽私庭裏，別得人生行樂意。
貳官禮樂春闈卿，托蹟逍遥漆園吏。
病尹論交情最深，因聲附祝成孤吟。
願將明哲保身智，遺我摧頹知止心。